
Obsahová náplň programu
Stimulačný program na rozvoj školských schopností žiaka s mentálnym postihnutím na II. stupni ZŠ pozostáva z 10 stretnutí, ktoré sú zamerané na zrakové rozlišovanie, sluchové rozlišovanie, priestorovú orientáciu, matematické a číselné predstavy, orientáciu v čase, serialitu, slovnú zásobu, porozumenie reči, diferenciáciu figúry a pozadia, jemnú motoriku, vizuomotoriku, pamäť, myslenie, pozornosť. Program je venovaný žiakom s mentálnym postihnutím na II. stupni ZŠ pod vedením odborných zamestnancov SCPP (špeciálny pedagóg, psychológ, sociálny pedagóg). 
Počas 10 stretnutí budú odborní zamestnanci postupne stimulovať a podporovať jednotlivé oblasti aktivitami, didaktickými hrami a pracovnými listami. 
Cieľ
Rozvoj školských spôsobilostí u žiakov školského veku s mentálnym postihnutím, na II. stupni ZŠ. 
Metódy
· didaktické hry,
· pracovné listy,
· rozhovor,
· spätná väzba.
Aktivity
· rozvoj jemnej motoriky,
· rozvoj zrakovej a sluchovej pozornosti, vnímania, pamäti
· rozvoj matematických a číselných predstáv, orientácie v čase,
· rozvoj priestorovej orientácie, seriality, diferenciácie figúry a pozadia,
· rozvoj komunikačných zručností, slovnej zásoby, porozumenia, 
· rozvoj pamäti, myslenia a pozornosti
· prepájanie zrakových, sluchových a pohybových vnemov
· podpora spolupráce v skupine,
· rešpektovanie pravidiel.

1.stretnutie –  stimulácia jemnej motoriky, matematických a číselných predstáv
Názov aktivity:	„Navleč podľa predlohy“
Cieľ aktivity: rozlišovať správne geometrické tvary, ich poradie, podporovať jemnú motoriku - navliekaním
Pomôcky: didaktická hra – navliekanie geometrických tvarov 

Priebeh aktivity: Každý žiak dostane hrubšiu šnúrku a drevenú predlohu, na ktorej budú znázornené geometrické tvary v určitom poradí a farbe. Úlohou žiakov bude podľa tejto predlohy navliecť dané geometrické tvary na šnúrku. 
Záver: Po ukončení aktivity si žiaci medzi sebou tabuľky a navlečené šnúrky vymenia a skontrolujú správnosť spolužiakovho riešenia. 

Názov aktivity:	 „Nájdeš správny?“
Cieľ aktivity: Určiť správnu dĺžku strán jednotlivých geometrických tvarov. Nalepiť podľa inštrukcie na určené miesto. 
Pomôcky: PL – geometrické tvary na vystrihnutie, PL – inštrukcie na nalepenie, pravítko, nožnice, lepidlo
Priebeh: Na pripravenom PL budú znázornené rôzne geometrické tvary /trojuholníky, štvorce, obdĺžniky/, s rôznymi dĺžkami strán. Na druhom PL bude napísaná inštrukcia – „tu nalep obdĺžnik/trojuholník/štvorec, s dĺžkou strán xxx cm. Úlohou žiakov bude geometrické tvary z prvého PL zmerať, vystrihnúť a podľa inštrukcie nalepiť na správne miesto do druhého PL.  
Záver: Spoločná skúška správnosti, skontrolovať si spoločne, či dané rozmery geometrických tvarov sedia s inštrukciou na papieri. 

Názov aktivity: 	„Orientuj sa v číslach“ 
Cieľ aktivity: Správne sa orientovať na číselnej osi v obore do 100 /prípadne do 1000/
Pomôcky: Číselná os, kartičky s číslami v obore do 100 /do 1000/ 
Priebeh aktivity: Každý žiak dostane pred seba znázornenú číselnú os s číslom 0 a 100 /prípadne 0 a 500, 0 a 1000/. Kartičky s číslami sú umiestnené na stole číslom dole. Žiaci si postupne vyberajú kartičky s číslami, číslo pomenujú a umiestňujú ho na svoju číselnú os. Aktivita pokračuje, kým na stole nezostane žiadna kartička s číslom. 
Záver: Žiaci si skontrolujú správnosť riešenia medzi sebou. 

Názov aktivity:	 „Väčší-menší“
Cieľ aktivity: Správne určovať dvojice čísel medzi sebou – väčšie-menšie, zapísať správny znak
Pomôcky: papier, ceruzka/pero, kartičky s číslami 
Priebeh: Na túto úlohu využijeme kartičky s číslami z predošlej aktivity. Žiaci majú pred sebou papier a znova si vyberajú dvojice čísel z pripravených kartičiek na stole – otočených číslami nadol. Dvojice čísel si zapíšu a doplnia znak „väčší-menší“. Žiaci sa vo výbere striedajú, až kým nezostane na stole ani jedna dvojica. 
Záver: Žiaci si medzi sebou papiere vymenia a skontrolujú správnosť spolužiakovho riešenia.


2. stretnutie – stimulácia zrakovej pozornosti, rozvíjanie slovnej zásoby, porozumenia
Názov aktivity: 	„Skryté slová“
Cieľ aktivity: Vyhľadať a vyskladať slová
Pomôcky: kartičky so slabikami, papier, pero/ceruzka
Priebeh: Pred žiakov sa na stôl predložia kartičky s rôznymi slabikami. Úlohou žiakov bude z týchto slabík skladať dvojslabičné slová /prípadne trojslabičné, podľa možností a schopností/. Žiaci sa striedajú. Prvý žiak  nájde dané slovo, poskladá ho, zapíše na papier a kartičky vráti naspäť na spoločnú kôpku. Pokračuje druhý žiak. Takto sa žiaci striedajú, až kým nevyčerpajú čo najviac slov, ktoré poznajú. 
Záver: Žiaci si spočítajú koľko slov dokázali nájsť.

Názov aktivity: 	„Aký, aká, aké“
Cieľ aktivity: Správne zapísať prídavné meno 
Pomôcky: PL s vetami, kartičky s prídavnými menami, pero/ceruzka
Priebeh: Každý žiak dostane PL, na ktorom budú zapísané rôzne kratšie vety, pri ktorých bude vynechané prídavné meno. Pred žiakov predložíme kartičky s napísanými prídavnými menami. Ich úlohou bude správne priradiť a zapísať do vety prislúchajúce prídavné meno tak, aby veta mala zmysel. Prídavné mená sa môžu vo vetách aj opakovať, ak to sedí do kontextu vety. 
Záver: Po ukončení aktivity žiaci svoje vety čítajú a spoločne vyhodnocujú, či má daná veta zmysel a či bolo prídavné meno doplnené správne  

Názov aktivity: 	„Nezmyselné obrázky“
Cieľ aktivity: Správne určiť a pomenovať nezmyselnosť na obrázku, vysvetliť dôvod určenia
Pomôcky: didaktická hra – nezmyselné obrázky, 24ks
Priebeh: Kartičky predložíme pred žiakov na stôl, obrázkami nadol. Postupne v poradí si obrázky vyberajú. Ich úlohou je prísť na to, čo je na obrázku nesprávne, pomenovať to a vysvetliť, ako by to malo vyzerať správne. Aktivita je ukončená, kým sa neminú všetky kartičky.
Záver: Spoločne zhodnotíme, či pre nich bolo jednoduché, alebo zložité hľadať nezmyselnosti na obrázkoch. 

3. stretnutie – stimulácia sluchovej pozornosti, priestorovej orientácie, zrakového vnímania
Názov aktivity: 	„Sluchové bingo“
Cieľ aktivity: Správne identifikovať čítané slová, zaznačiť ich na karte pred sebou
Pomôcky: PL so slovami /pre učiteľa/, kartičky „bingo“ s rôznymi obrázkami, pero/ceruzka
Priebeh: Každý žiak dostane kartičku s rôznymi obrázkami vo štvorcovej sieti /5x5, 4x4 alebo 3x3, podľa možností a schopností žiakov/, každý žiak má inú kartičku. Najprv si spoločne prečítame každý obrázok. Následne žiakom čítame jednotlivé slová s odstupom pár sekúnd. Úlohou žiakov bude vyhľadať na svojej kartičke, či sa tam dané slovo/obrázok nachádza a preškrtnúť ho. Vyhráva žiak, ktorý správne preškrtne všetky slová v riadku za sebou, alebo obmena – vyhráva žiak, ktorý bude mať ako prvý správne vyškrtanú celú kartičku. 
Záver: Spoločne so žiakmi si zhodnotíme priebeh aktivity a skontrolujeme správnosť riešenia. 

Názov aktivity: 	„Kde to patri?“
Cieľ aktivity: Správne vybrať obrázok a pripevniť ho podľa inštrukcie na dané miesto /priestorová orientácia/
Pomôcky: PL s okienkami /3x4/ a suchým zipsom, kartičky s obrázkami so suchým zipsom 
Priebeh: Každý žiak dostane zalaminovaný PL s prázdnymi okienkami, v strede so suchým zipsom a sériu kartičiek s rôznymi obrázkami. Pred aktivitou si zopakujeme pojmy – pred, za, nad, pod, hore, dole, pravý, ľavý, uprostred, medzi.  Žiakom čítame inštrukcie – „daj mačku do pravého horného rohu“, daj okuliare pod mačku“ a pod., až kým nevyčerpáme všetky obrázky a všetky prázdne okienka. 
Záver: Na záver si žiaci svoje PL porovnajú, v prípade nesprávneho umiestnenia si spoločne prečítame inštrukcie ešte raz a umiestnime obrázky správne. 

Názov aktivity: 	„Poskladáš to správne?“
Cieľ aktivity: Poskladať obrázok podľa predlohy – priestorová orientácia 
Pomôcky: Obrázková predloha, nastrihané útvary 
Priebeh: Každý žiak dostane predlohu s rôznymi útvarmi, poskladanými v rôznych pozíciách. Úlohou každého žiaka bude poskladať obrázok podľa predlohy – opakovane. 
Záver: Na záver si správnosť riešenia odkontrolujeme. 

4. stretnutie – stimulácia zrakového vnímania, pamäti, priestorovej orientácie 
Názov aktivity: 	„Rovnaký – rozdielny“
Cieľ aktivity: Určiť či je dvojica obrázkov rovnaká alebo rozdielna
Pomôcky: Predlohy 1 – 9 Hrové aktivity pre deti (časť Zrakové vnímanie)
Priebeh: Pripravíme si rozstrihané dvojice obrázkov z predlôh. Pred žiakov predkladáme jednotlivé dvojice v ľubovoľnom poradí s inštrukciou „Sú tieto obrázky rovnaké alebo rozdielne (iné)? Zároveň žiaka vyzveme, aby nám rozdiel ukázalo. „Kde vidíš rozdiel?“
Záver: Spoločne si zhodnotíme aktivity, vyberieme dvojicu obrázkov, ktorá bola pre nich najľahšia a ktorá zase najťažšia.

Názov aktivity: 	„Pracuj podľa inštrukcií“
Cieľ aktivity: Riadiť sa presne podľa jednotlivých inštrukcií 
Pomôcky: PL – F.2.4 – z publikácie Vzdelávanie detí s poruchami pozornosti a učenia, pero/ceruzka 
Priebeh: Žiakom rozdáme PL a čítame jednotlivé inštrukcie podľa zadania. Úlohou žiakov je inštrukciu si zapamätať, rozlišovať obrázky podľa určitej kategorizácie, správne ich zapísať a označiť.   
Záver:  Skontrolujeme si spoločne správnosť riešenia, žiaci si porovnávajú PL medzi sebou, prípadne chyby si vysvetlíme/opravíme. 

Názov aktivity: 	„Dívaj sa pozorne“
Cieľ aktivity: Zapamätať si čo najlepšie obrázok a správne odpovedať na zadávané otázky 
Pomôcky: veľký farebný obrázok /napr.šašo/, papier, pero/ceruzka
Priebeh: Žiakom predložíme obrázok na minútu, kedy si ho budú môcť detailne prezrieť a zapamätať. Následne obrázok otočíme a pýtame sa otázky typu – „čo bolo na obrázku červené?“ „Koľko bodiek mal šašo na motýliku?“ a pod., žiaci na každú otázku píšu odpoveď na svoj papier. Po ukončení aktivity čítame otázky ešte raz, už aj s opätovne odkrytým obrázkom. Žiaci čítajú svoje odpovede, porovnávajú si ich a skontrolujú správnosť riešenia. 
Záver: Zhodnotíme spoločne aktivitu. 

Názov aktivity: 	„Ulož to presne tak“
Cieľ aktivity: Zapamätať si poradie a uložiť ho v rade za sebou
Pomôcky: 10-15 predlôh s 5 obrázkami v rade za sebou, kartičky s rovnakými obrázkami
Priebeh: Žiakom rozdáme kartičky s 5 obrázkami, spoločne si ich pomenujeme. Následne im spoločne predkladáme jednotlivé predlohy, ktoré si môžu prezrieť a zapamätať po dobu cca 15-20 sekúnd, podľa potreby aj dlhšie. Predlohu skryjeme. Úlohou žiakov bude uložiť kartičky v tom poradí, v akom bola znázornená predloha. 
Záver: Zhodnotíme spoločne aktivitu, žiaci si po každej sérií kontrolujú správnosť riešenia medzi sebou, aj s danou predlohou. 

5. stretnutie – stimulácia sluchového vnímania, sluchovej pamäti, priestorovej orientácie, matematických predstáv 

Názov aktivity: 	„Nakresli obrázok“
Cieľ aktivity: Dokresľovať obrázky do predlohy, podľa inštrukcií
Pomôcky: PL – dom, farebné pastelky
Priebeh: Žiaci dostanú PL na ktorom bude nakreslený iba dom, pozostávajúci zo štvorca a trojuholníkovej strechy. Postupne žiakom čítame jednotlivé inštrukcie, podľa ktorých zakresľujú objekty na obrázok. /Vľavo nad dom nakresli žlté slnko s 15timi lúčmi. Vpravo na strechu nakresli komín. Pri dome vpravo je veľký strom. Na strome je červených jabĺk a 3 zelené jablká. atď/
Záver: Spoločne si porovnáme nakreslené obrázky a zhodnotíme, kto umiestnil všetky objekty podľa inštrukcií správne. 

Názov aktivity: 	„Panelákoví susedia“
Cieľ aktivity: Správne vypočítať príklady a zapísať výsledok podľa inštrukcie do jednotlivých okienok v paneláku.
Pomôcky: PL – panelák – publikácia Vzdelávanie detí s poruchami učenia a pozornosti – E.2.1.1., pero/ceruzka /upravené príklady podľa individuálnych schopností žiakov/
Priebeh: Žiakom rozdáme PL. Ich úlohou bude správne vypočítať jednotlivé príklady na pravej strane PL a následne podľa inštrukcie zapísať výsledok do okienok v paneláku. 
Záver: Zhodnotíme si spoločne aktivitu, žiaci počas aktivity nenapovedajú spolužiakom. Porovnáme si správnosť riešenia príkladov a umiestnenia výsledkov do správneho okienka. 

Názov aktivity: 	„Kde čo mám“
Cieľ aktivity: Orientovať sa na vlastnom tele, pomenovať a správne určiť jednotlivé časti tela 
Pomôcky: bez didaktických pomôcok 
Priebeh aktivity:  Žiaci stoja v rade a učiteľ pred nimi. Úlohou žiakov bude správne určovať a pomenovávať časti svojho tela. 
· Ukáž, kde máš pravé oko, ľavé oko, nos, ústa, bradu, ľavé ucho, pravé ucho.
· Ukáž pravú ruku, ľavú ruku, pravú nohu, ľavú nohu.
· Chyť sa pravou rukou pravého oka.
· Chyť sa ľavou rukou ľavého ucha.
· Chyť sa ľavou rukou nosa.
· Chyť sa pravou rukou ľavého ucha.
· Chyť sa ľavou rukou pravého kolena.
Krížové ukazovanie podľa potreby predvádza učiteľka spolu so žiakmi, ako spätnú väzbu. Poprípade úkon rozdelí na 2 časti.
Záver: Počas aktivity sledujeme, či každý zo žiakov zvláda orientovať sa na vlastnom tele aj upevnenie pravo-ľavej orientácie. 

6. stretnutie – stimulácia prepájania zrakových vnemov, serialita, matematické predstavy a čísla, orientácia v čase
Názov aktivity: 	„Ako to pokračuje ďalej?“
Cieľ aktivity: Správne zaznačiť sériu znakov/čísel za sebou
Pomôcky: PL – koráliky – publikácia Vzdelávanie detí s poruchami učenia a pozornosti – E.2.1.2., pero/ceruzka
Priebeh aktivity: Každý žiak dostane PL. Podľa inštrukcie dokreslí/dopíše sériu znakov podľa predlohy.
Záver: Žiaci si medzi sebou PL vymenia a skontrolujú správnosť riešenia svojho spolužiaka.
Názov aktivity: 	„Čísla“
Cieľ aktivity: Správne zaznačiť sériu čísel za sebou
Pomôcky: PL – čísla – publikácia Vzdelávanie detí s poruchami učenia a pozornosti – E.2.1.2., pero/ceruzka
Priebeh aktivity: Inštrukcia je rovnaká ako v predošlej aktivite, s tým rozdielom, že tu dopisujú žiaci čísla v rade za sebou podľa predlohy, v obore do 1000. 
Záver: Spoločne si zhodnotíme správnosť riešenia, čísla prečítame nahlas. 

Názov aktivity:	 „Koľko je hodín?“
Cieľ aktivity: Správne zapísať hodinovú ručičku
Pomôcky: 2x PL – čas – publikácia Vzdelávanie detí s poruchami učenia a pozornosti – E.2.1.3., pero/ceruzka, 
Priebeh: Pred žiakov predložíme PL, na ktorom sú znázornené hodiny, prvou úlohou bude dopísať jednotlivé čísla na ciferníku. Neskôr dostanú druhý PL, kde dopíšu malú hodinovú ručičku, podľa času, ktorý je napísaný pod obrázkom. V treťom kroku zapisujú obidve ručičky do obrázka. 
Záver: Necháme žiakov zhodnotiť ako sa im darilo. 

Názov aktivity:	 „Aké číslo nasleduje?“
Cieľ aktivity: Správne zapísať nasledujúce číslo v číselnom rade
Pomôcky: PL – publikácia Vzdelávanie detí s poruchami učenia a pozornosti – E.2.2.1., pero/ceruzka, 
Priebeh: Pred žiakov predložíme PL, na ktorom sú znázornené čísla. Úlohou  žiakov bude napísať číslo, ktoré nasleduje hneď za daným číslom. 
Záver: Žiaci si PL vymenia a skontrolujú správnosť riešenia spolužiaka.  





7. stretnutie – stimulácia slovnej zásoby, zrakového vnímania, komunikácie, porozumenia
Názov aktivity:	„Doplň správne y, ý, i, í“
Cieľ: vyhľadať na PL rovnaké slovo a správne dopísať y, ý, i, í.
Pomôcky: PL – doplňovačka -  publikácia Vzdelávanie detí s poruchami učenia a pozornosti –F 2.1., pero/ceruzka.
Priebeh aktivity: Každý žiak dostane PL s napísanými slovami – vo vrchnej časti s chýbajúcimi písmenami, v spodnej časti napísané celé. Úlohou žiakov bude správne doplniť y, ý, i, í do slov vo vrchnej časti, vyhľadávať môžu /a pomôckou pre nich/ sú slová napísané v spodnej časti. 
Záver: Prečítanie jednotlivých slov, kontrola správnosti doplnenia. 

Názov aktivity: 	„Poriadne počúvaj/prečítaj“
Cieľ aktivity: Správne identifikovať inštrukciu, vyriešiť úlohu podľa nej
Pomôcky: PL s negáciou – publikácia Vzdelávanie detí s poruchami učenia a pozornosti –F 2.1., pero/ceruzka, farebné pastelky
Priebeh aktivity: Každý žiak dostane PL s inštrukciou. Inštrukciu si prečítame, vysvetlíme – ide o inštrukciu s negáciou – vyfarbi slniečko, ktoré sa NEusmieva, vyfarbi cukrík, ktorý je NEzabalený. 
Záver: Zhodnotíme spoločne správnosť riešenia. 

Názov aktivity: 	„Prerozprávaj príbeh“
Cieľ aktivity: Zoradiť obrázky podľa postupnosti deja a podľa pripravených viet prerozprávať príbeh chronologicky.
Pomôcky: Kartičky s obrázkami, kartičky s vetami
Priebeh hry: Žiaci pracujú spoločne/v skupinách. Pred žiakov predložíme kartičky s obrázkami a vetami. Ich úlohou bude ku každému obrázku priradiť správnu vetu a následne celý príbeh uložiť v chronologickom slede /najviac 10 obrázkov a viet/. Po uložení si spoločne príbeh prerozprávame.
Záver: Rozprávame sa o príbehu, čo si z príbehu zapamätali, kto tam vystupoval, čo sa v príbehu stalo. 


8. stretnutie – stimulácia pozornosti, priestorovej orientácie, diferenciácie figúry od pozadia, sluchového rozlišovania, zrakového vnímania
Názov aktivity: 	„Detektív“
Cieľ aktivity: Vyhľadať na obrázku presný tvar podľa inštrukcie
Pomôcky: PL – figúry a pozadie – publikácia Vzdelávanie detí s poruchami učenia a pozornosti – D 2.1.1., pero/ceruzka, farebné pastelky
Priebeh: Každý žiak dostane PL s rôznymi obrázkami. Úlohou žiakov bude nájsť na obrázku presný tvar určený v pravom dolnom rohu a vyznačiť ho farebne.
Záver: Spoločne si zhodnotíme aktivitu a správnosť riešenia. 

Názov aktivity: 	„Rybár“
Cieľ aktivity: Dokresliť jednotlivé časti na obrázku, podľa inštrukcie
Pomôcky: PL – ryby - publikácia Vzdelávanie detí s poruchami učenia a pozornosti – D 2.1.1., ceruzka.
Priebeh hry: Žiaci dostanú PL s rybami. Prvá ryba slúži ako predloha. Úlohou žiakov bude každej ďalšej rybe dokresliť chýbajúce časti, podľa predlohy prvej ryby. 
Záver: Spoločne si skontrolujeme správnosť riešenia. 

Názov aktivity: 	„Urči správne – čo tu nepatrí?“
Cieľ aktivity: Rozlíšiť prvú hlásku v slove, určiť podľa obrázka čo do daného radu patrí
Pomôcky: PL – prvá hláska v slove - publikácia Vzdelávanie detí s poruchami učenia a pozornosti – D 2.2.1., lepidlo, nožnice, ceruzka/pero 
Priebeh:  Každý žiak dostane PL s obrázkami. Úlohou bude správne určiť prvú hlásku v slove pri každom slove /prípadne slovo pod obrázok zapísať/. Jeden obrázok do radu nepatrí – určia ktorý. Z dolných obrázkov vyberajú predmet, ktorý /podľa prvej hlásky/ patrí do konkrétneho radu. Ten vystrihnú a do správneho radu nalepia. 
Záver: Spoločne si skontrolujeme správnosť riešenia. 

Názov aktivity: 	„Kde končí?“
Cieľ aktivity: Správne určovať hranice slov, začiatok a koniec slova/vety.
Pomôcky: PL – hranice slov - publikácia Vzdelávanie detí s poruchami učenia a pozornosti – C 2.1.1., ceruzka/pero 
Priebeh:  Každý žiak dostane PL s textom a prázdnymi okienkami. Úlohou  žiakov bude správne určiť hranice dvoch slov napísaných spolu a oddeliť ich čiarou. Nájdené slová potom zapíšu do príslušného okienka. Rovnako riešia aj úlohu 2, kde čítajú vetu napísanú bez medzier – čiarou oddeľujú jednotlivé slová, vety neskôr prepíšu správne, s medzerami.  
Záver: Spoločne si skontrolujeme správnosť riešenia. 


9. stretnutie – stimulácia slovnej zásoby, komunikácie, porozumenia reči, rozvíjanie sluchovej pozornosti, pamäti
Názov aktivity: 	„Nezmyselné vety“
Cieľ aktivity: Správne určiť ktoré sloveso je vo vete nesprávne a nahradiť ho správnym.
Pomôcky: PL – nezmyselné vety – publikácia Vzdelávanie detí s poruchami učenia a pozornosti – C 2.2.1., ceruzka/pero, farebné pastelky
Priebeh hry: Každý žiak dostane PL – pracuje podľa inštrukcií – vyfarbi podstatné mená, ktoré majú v sebe ď, ť ň, ľ. V slovách sú nesprávne použité slovesá – označ, ktoré je nesprávne a vyber z vyššie uvedených správne sloveso. Vety prepíš správne. 
Záver: Spoločne si zhodnotíme aktivitu, skontrolujeme správnosť prepisu.

Názov aktivity: 	„Zapíš, koľko počuješ“
Cieľ aktivity: Sluchom rozlišovať, zapamätať si a správne určiť počet slov vo vete.
Pomôcky: PL – nezmyselné vety – publikácia Vzdelávanie detí s poruchami učenia a pozornosti – C 2.2.7., ceruzka/pero, farebné pastelky
Priebeh hry: Každý žiak dostane PL s prázdnymi hviezdičkami. Postupne čítame žiakom vety. Úlohou žiakov bude aktívne počúvať, vetu si zapamätať, spočítať počet slov vo vete – následne preškrtnúť toľko hviezd, koľko slov daná veta obsahovala. 
Záver: Spoločne si zhodnotíme aktivitu, skontrolujeme správnosť riešenia. 



Názov aktivity: 	„Rébusové čítanie“
Cieľ aktivity: Pomocou určovania prvej hlásky v slove, zapísať príslušné slovo, vytvoriť vetu. 
Pomôcky: PL – rébusové čítanie – obrázky. Pero/ceruzka
Priebeh hry: Každý žiak dostane PL s obrázkami v riadku za sebou. Úlohou žiakov bude určiť správne prvé písmeno z každého obrázku. Každé takto určené písmeno si zapíšu nad obrázok. Pri správnosti riešenia vznikne slovo.  Následne na každé slovo vymyslia krátku vetu. 
Záver: Spoločne si zhodnotíme aktivitu, skontrolujeme správnosť riešenia, prečítame si vzniknuté slová. 


10. stretnutie – stimulácia priestorovej orientácie, vnímanie časovej postupnosti, pozornosti, spolupráca v skupine
Názov aktivity: 	„Dejové postupnosti“
Cieľ aktivity: Správne zoradiť a prerozprávať príbeh chronologicky.
Pomôcky: didaktická hra – dejové postupnosti.
Priebeh aktivity: Každý žiak dostane sériu kartičiek, na ktorých sú zobrazené jednotlivé obrázky. Úlohou žiaka bude tieto obrázky zoradiť v správnom poradí – chronologicky, podľa deja. Následne žiak prerozpráva čo sa na obrázku odohralo – najprv – potom, prípadne každému žiakovi dopomáhame pomocnými otázkami. Spolužiaci si môžu pomáhať aj medzi sebou. 
Záver: Zhodnotíme spoločne aktivitu a spoluprácu medzi spolužiakmi.

Názov aktivity: 	„Farebné štvorce“
Cieľ aktivity: Správne priradiť farebný štvorec podľa číselnej predlohy.
Pomôcky: PL s prázdnymi okienkami, PL s farebnými štvorcami, lepidlo, nožnice
Priebeh aktivity: Každý žiak dostane PL s prázdnymi štvorcami, v ktorých budú  napísané čísla a rozstrihané farebné štvorce. Úlohou žiaka bude nalepiť správny štvorec na správne miesto – riadi sa farebnosťou podľa písmen. /pozn. – najprv dáme žiakom iba štvorce priložiť na správne miesto a až keď si overíme správnosť riešenia, necháme ich štvorce prilepiť na príslušné miesto/.
Záver: Spoločne zhodnotíme aktivitu. 

Názov aktivity: 		„Farebné štvorce tvoria príbeh“
Cieľ aktivity: Spoločne utvoriť príbeh podľa jednotlivých farebných štvorcov
Pomôcky: Vyriešené a nalepené farebné štvorce z predošlej úlohy, nastrihané vety.
Priebeh aktivity: Žiakom poslúži ako predloha ich vyriešený PL s nalepenými farebnými štvorcami. Pred žiakov na lavicu umiestnime rozstrihané vety. Každá veta bude mať na začiatku znázornený farebný štvorec. Úlohou žiakov bude podľa svojho PL v poradí, v akom lepili štvorce, nájsť rovnako farebné štvorce na vetách a tie vyskladať v danom poradí. Pri správnosti riešenia vyskladajú príbeh, ktorý si následne prečítajú. Žiaci pracujú spoločne, pomáhajú si. 
Záver: Žiaci zhodnotia aktivitu, ako sa im darilo, kto sa zapájal viac a kto menej, či sa im páčilo pracovať v skupine. 
